Nõukogu määrus (EÜ) nr 152/2003,

27. jaanuar 2003,

millega muudetakse dumpinguvastaseid meetmeid, mis on kehtestatud määrusega (EÜ) nr 299/2001 Hiina Rahvavabariigist pärineva kaaliumpermanganaadi impordi suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, [1] eriti selle artikli 11 lõiget 3,

võttes arvesse komisjoni ettepanekut, mis esitati pärast konsulteerimist nõuandekomiteega,

ning arvestades järgmist:

A. MENETLUS

1. Kehtivad meetmed

(1) Nõukogu kehtestas 2001. veebruaris määrusega (EÜ) nr 299/2001 [2] lõpliku dumpinguvastase tollimaksu Hiina Rahvavabariigist pärineva kaaliumpermanganaadi impordi suhtes. Tollimaks kehtestati koguselise tollimaksuna.

2. Algatamine

(2) 13. juunil 2002. aastal kuulutas komisjon Euroopa Ühenduste Teatajas avaldatud teatega (algatamisteade) [3] välja Hiina Rahvavabariigist pärineva kaaliumpermanganaadi ühendusse importimise suhtes rakenduvate dumpinguvastaste meetmete kehtimisvajaduse selgitamise kontrollmenetluse algatamise.

(3) Kontrollmenetlus algatati komisjoni initsiatiivil, et uurida kehtivate meetmete kohasust. Kehtiv meede, st tollimaks koguselise tollimaksu kujul, ei sobi olukordades, kus imporditud kaup saab enne vabasse ringlusse jõudmist kahjustada.

3. Uurimine

(4) Komisjon tegi menetluse algatamise ametlikult teatavaks eksportivatele tootjatele, importijatele ja teadaolevatele kasutajatele, asjaomase ekspordiriigi esindajatele, kaebuse esitajale ja ühenduse teisele tootjale. Huvitatud pooltele anti võimalus teha oma seisukohad teatavaks kirjalikult ja taotleda asja arutamist algatamisteates sätestatud tähtaja jooksul.

(5) Mõned asjaomase riigi eksportivad tootjad, samuti ühenduse tootjad ja ühenduse importijad/ettevõtjad esitasid oma seisukoha kirjalikult. Kõigile asjaosalistele, kes eespool nimetatud tähtaja jooksul seda taotlesid ja teatasid konkreetsed põhjused, miks neid tuleks ära kuulata, anti selline võimalus.

(6) Komisjon otsis ja kontrollis kõiki andmeid, mida ta kehtivate meetmete kohasuse kindlaksmääramise eesmärgil vajalikuks pidas.

B. UURIMISTULEMUSED

(7) Komisjoni 2. juuli 1993. aasta määruse (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, [4] artikkel 145 näeb tolliväärtuse määramiseks ette tegelikult makstud või makstava hinna osadeks jagamise olukordades, kus kaup hävib enne vabasse ringlusse lubamist.

(8) Liigsete dumpinguvastase tollimaksu summade sissenõudmise vältimiseks tuleb koguselist tollimaksu kahjustada saanud kauba korral vähendada sellise protsendi ulatuses, mis vastab tegelikult makstud või makstava hinna osadeks jagamisele.

(9) Ühenduse tootjad väitsid, et väljend "kahjustada saanud" on ebaselge ja seda saab tõlgendada mitmeti, mis võib viia maksupettusteni või isegi dumpinguvastaste tollimaksude ebatõhusaks muutumiseni. Pettuste vältimiseks tehti ettepanek, et alati, kui tolliasutused loevad kauba kahjustatuks, tuleks hankida ka teine, sõltumatu ekspertarvamus küsimuses, kas kaup on saanud kahjustada või mitte.

(10) Tuleb märkida, et kaupade hindamist, olenemata sellest, kas need on kahjustatud või mitte, teostavad tolliasutused vastavalt ühenduse tolliseadustikus sätestatud eeskirjadele, mis ei võimalda mitmeti tõlgendamist, mis võiks viia dumpinguvastase tollimaksu ebatõhusaks muutumiseni. Nende eeskirjade valguses puudub vajadus konkreetsete sätete lisamiseks, mis kataksid dumpinguvastastele meetmetele alluvaid kaupu. Taotlus kohustusliku teise ekspertarvamuse rakendamiseks lükatakse seepärast tagasi.

(11) Seepärast järeldatakse, et huvitatud osapoolte põhjendatud vastuväidete puudumisel vähendatakse juhtudel, kui kaup on enne vabasse ringlusse jõudmist kahjustada saanud ja tegelikult makstud või makstav hind on seepärast tolliväärtuse määramiseks osadeks jagatud, koguselist tollimaksu sellise protsendi võrra, mis vastab tegelikult makstud või makstava hinna osadeks jagamisele,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 299/2001 artiklile 1 lisatakse järgmine lõige:

"4. Kui tooted on enne vabasse ringlusse lubamist kahjustada saanud ning sellest tingituna jagatakse tegelikult makstud või makstav hind tolliväärtuse määramisel vastavalt komisjoni määruse (EMÜ) nr 2454/93 artiklile 145, vähendatakse eespool sätestatud summade alusel arvutatud dumpinguvastase tollimaksu summat protsendimäära võrra, mis vastab tegelikult makstud või makstava hinna jagamisele."

Artikkel 2

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. jaanuar 2003

Nõukogu nimel

eesistuja

G. Papandreou

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 1972/2002 (EÜT L 305, 7.11.2002, lk 1).

[2] EÜT L 44, 15.2.2001, lk 4.

[3] EÜT C 140, 13.6.2002, lk 12.

[4] EÜT L 253, 11.10.1993, lk 1. Määrust on viimati muudetud määrusega (EÜ) nr 444/2002 (EÜT L 68, 12.3.2002, lk 11).

--------------------------------------------------